**АНОТАЦИЯ**

**Модул „Вътрешна организация на общинските дейности“**

**дистанционна форма на обучение**

Уважаеми Участници,

Имаме удоволствието да Ви приветстваме с „Добре дошли“ в модул за дистанционно обучение „Вътрешна организация на общинските дейности“. Преди да започнете своето обучение, моля внимателно да прочетете настоящата анотация, която ще Ви въведе в модула и даде напътствия за успешно протичане и приключване на дистанционния курс на обучение. Тук може да намерите необходимата Ви информация, така че да се ориентирате в съдържанието на обучителния модул и успешно да осъществите всички дейности, включени в него.

***Целевата група***, за която е предназначен модул „Вътрешна организация на общинските дейности“ са ресорни зам.-кметове и общински служители (на трудово и служебно правоотношение) във всички 265 общини в Република България. Използваните в обучителния модул педагогически методи и представените учебни материали са напълно съобразени със специфичните изисквания на целевата група и са изготвени със съдействие на Ваши колеги, работещи в областта на вътрешната организация на общинските дейности. Учебното съдържание е апробирано в хода на присъствени обучения, като са направени редица подобрения, съобразени с практическите проблеми и мнението на потребителите. Материалите са адаптирани към спецификите на дистанционната форма на обучение със стремежа да отговарят в най-голяма степен на Вашите очаквания.

***Основната цел*** на настоящия модул за дистанционно обучение е да бъдат придобити нови и осъвременени притежаваните знания по въпросите на вътрешната организация на общинските дейности. Тази цел ще бъде постигната, като посредством усвояване на представеното учебно съдържание бъдат изградени умения за самостоятелен анализ и оценка на обуславящите сигурността фактори и бъдат изградени способности за вземане на законосъобразни решения при решаване на съществуващите и възникващи проблеми в тази област.

Очакваните резултати след успешното Ви приключване на обучението се изразяват в притежаването на способности за решаване на практически задачи в обастта на вътрешната организация на общинските дейности.

***Приблизително време***, необходимо за усвояването на целия обучителен модул е 16 календарни дни.

***Съдържанието*** на обучителния модул е съобразено с потребностите на общините, като в него са намерили място 8 (осем) теми, както следват:

Тема 1: Разпределяне на дейностите в обща и специализирана администрация за постигане целите на общината. Структура и необходими документи регламентиращи дейностите, които извършва администрацията.

Тема 2: Организация на дейностите по административно обслужване, деловодство и архив в контекста на модернизация на администрацията. Функции на звената и регламентиране на процесите в тях.

Тема 3: Дейности по управление на човешките ресурси – функции и организация на работа на звената в общините.

Тема 4: Вътрешният одит и вътрешния финансов контрол – ключови за ефективното управление на публичните средства в общините. Организация на дейностите и функции на звената. СФУК – как да я поддържаме и развиваме.

Тема 5: Развитие на информационната система на общината чрез комплексен подход за паралелно развитие на инфраструктурата и услугите към вътрешни и външни потребители.

Тема 6: Мрежовата и информационна сигурност в общините –изисквания на законодателството и организация на дейността в общината.

Тема 7: Организация на дейността в кметствата и кметските наместничества. Функционални задължения на служителите в тях. Добри практики на общините за комуникация и обмен на данни с общинския център.

Тема 8: Достъп до обществена информация и отворени данни в съответствие с изискванията на законодателството. Действия на служителите по предоставяне на достъп до обществена информация. Публикуване в отворен формат на информационните масиви и ресурси, които поддържат общините.

***Материалите за самоподготовка*** към всяка обучителна тема включват:

1. Основен материал – материалът е самостоятелно обособен, по всяка от посочените по-горе теми и се състои от заглавие, цел, съдържание и лекционен текст, структуриран по всяка подтема, насоки към практически упражнения и казуси. Препоръчваме при подготовката Ви по модула да спазвате изложената последователност, като се запознавате с лекционния материал, допълнителните материали за самоподготвка и отделите време за решаване на казусите и упражненията, като едва тогава пристъпите към решаване на контролните тестове. Спазването на тези правила ще осигури ефективността на учебния процес, който провеждате.
2. Презентация - към всяка тема има съответна презентация, която илюстрира и представя основното й съдържанието.
3. Казуси и упражнения - към някои от темите има казуси и упражнения. При решаване на казусите и упражненията трябва да спазвате точно инструкциите към тях. Не пропускайте да се упражнявате и да участвате в решаването на казусите и упражненията. Те в най-голяма степен затвърждават вашите знания и изграждат умения за аналитично мислене и творческо прилагане на наученото.
4. Задължителни и допълнителни учебни ресурси – учебните ресурси за задължителни, такива които задълбочават вашите знания от наученото от лекционния материал и допълнителни, които разширяват познанията ви, в същата или близка тема на изучаваната.
5. Дискусионни въпроси – във форума към платформата за дистанционно обучение има заложени четири теми за дискусия, които може да коментирате с други участници в дистанционното обучение. Не пропускайте да се включите във форума, тъй като чрез него може да обмените идеи, виждания по изучаваните теми с ваши колеги от цялата страна.
6. Кратък тест с контролни въпроси – към всяка тема има контролен тест за проверка на Вашите знания. Той е от затворен тип, съдържа 3 въпроса, като на всеки въпрос е предоставена възможност да изберете само един верен отговор. Ако два или повече отговора ви се струват верни, за верен ще бъде признат този, който е по-пълен и изчерпателен.
7. Заключителен тест – този тест има за цел да провери придобитите от Вас знания. Тестът съдържа 20 въпроса, като верен може да бъде само един отговор. За всеки верен отговор получавате точки. **За успешно решен тест се приема този, при който са събрани не по-малко от 80 точки, при максимално възможни 100 точки.** За всеки верен отговор от първите пет въпроса ще получите по 4 точки, за всеки верен отговор на следващите десет въпроса ще получите 5 точки, а за всеки верен отговор на последните пет въпроса ще получите 6 точки. Въпросите, които носят по 5 и 6 точки са с по-голяма сложност, което определя тяхната по-голяма тежест в общата оценка.

За успешното преминаване на курса на обучение изучавайте темите в последователността, в която са предложени. Стремете се да се съобразявате с препоръчаното време и в никакъв случай не разчитайте, че само лекционния материал е достатъчен – използвайте всички други предложени педагогически форми – казуси, упражнения, форум с дискусии и др. При изучаване на всяка от темите спазвайте последователността на изложените в нея подтеми и съпътстващите ги обучителни дейности. Упражнявайте се с контролните тестове, а при неуспех, най-добре е отново и по-задълбочено да обърнете внимание на учебния материал.

Нашият екип Ви пожелава успех в обучението. Не забравяйте, че постоянството и целенасочеността във Вашето обучение е гаранция за неговия краен успех!